
1. Ընթացիկ իրավիճակը և իրավական ակտի ընդունման անհրաժեշտությունը.
ՀՀ հանրային ծառայությունները կարգավորող հանձնաժողովը դեռևս 2017 թվականի հունիս ամսից նախաձեռնել է էլեկտրոնային հաղորդակցության ոլորտի իրավասու մարմնի՝ ՀՀ բարձր տեխնոլոգիական արդյունաբերության նախարարության հետ քննարկումներ՝ ուղղված հանրապետությունում շարժական կապի լայնաշերտ 5G տեխնոլոգիայի ցանցերի ներդրման համար անհրաժեշտ ռադիոհաճախականությունների տիրույթների (այդ թվում` 700ՄՀց) համապատասխան հատվածներն առևտրային նպատակով տրամադրելու համար առանձնացմանը։
Նշված գործընթացի շրջանակում՝ նկատի ունենալով, որ ՀՀ տրանսպորտի և կապի նախարարի 2008 թվականի փետրվարի 28-ի N71Ն հրամանով հաստատված՝ ՀՀ հաճախականությունների բաշխումների աղյուսակի համաձայն՝ 700ՄՀց ռադիոհաճախականությունների տիրույթի 720-790ՄՀց հատվածը նախատեսված է նաև կառավարական նշանակության օգտագործման համար և ներկայումս օգտագործվում է կառավարական նշանակության օգտագործողների կողմից՝ հարցը քննարկվել է նաև ՀՀ ռադիոհաճախականությունների կառավարման համակարգող հանձնաժողովում, որի արդյունքներով, որոշվել էր ձեռնարկել ՀՀ հաճախականությունների բաշխումների աղյուսակում անհրաժեշտ փոփոխություների գործընթաց, որը դեռևս գտնվում է քննարկման փուլում։
Հաշվի առնելով հեռահաղորդակցության շուկայում 700ՄՀց ռադիոհաճախականությունների տիրույթի նկատմամբ առկա հետաքրքրվածությունը՝ նշված տիրույթի անհրաժեշտ հատվածների ազատականացման պարագայում մրցութային հիմունքներով դրանց տրամադրման նպատակով, անհրաժեշտություն է առաջացել Հայաստանի Հանրապետության 2021 թվականի պետական բյուջեի մասին օրենքով սահմանել ռադիոհաճախականությունների տվյալ տիրույթի համապատասխան հատվածների տրամադրման և օգտագործման վճարները, նկատի ունենալով, որ նշված ռադիոհաճախականությունները նախատեսված են անլար հասանելիության լայնաշերտ կապի ցանցերի համար։ 

2. Առաջարկվող կարգավորման բնույթը 
«Հայաստանի Հանրապետության 2021 թվականի պետական բյուջեի մասին» օրենքում լրացում կատարելու մասին» օրենքի նախագիծի համաձայն՝ նախատեսվում է 703-733ՄՀց և 758-788ՄՀց ռադիոհաճախականությունների հատվածները ներառել անլար հասանելիության լայնաշերտ կապի ցանցերի համար սահմանված ռադիոհաճախականությունների ցանկում, որով տվյալ ռեսուրսի 1ՄՀց ռադիոհաճախականության գոտու համար տրամադրման պարտադիր վճարը (միանվագ) 25 000 000 դրամ է, իսկ տարեկան օգտագործման վճարը՝ 16 800 000 դրամ։
 
3. Ակնկալվող արդյունքը
700ՄՀց ռադիոհաճախականությունների տիրույթի ազատականացումն ու 703-733ՄՀց և 758-788ՄՀց հատվածների մրցութային հիմունքներով տրամադրումը կնպաստի շարժական կապի լայնաշերտ ցանցերի զարգացմանը և 5G տեխնոլոգիայի ներդրմանն ու միջազգային միտումներին համահունչ հեռահաղորդակցության ոլորտի շարունակական դինամիկ զարգացմանը, ինչպես նաև նշված ռադիոհաճախականությունների ընդհանուր 60ՄՀց հատվածների տրամադրման դեպքում կապահովի առնվազն 1 500 000 000 դրամի միանվագ (տրամադրման մասով) և 1 008 000 000 դրամ տարեկան (օգտագործման մասով) ՀՀ պետական բյուջեի լրացուցիչ մուտք։

